CELEX: 32009D0829(01)
Language: et
Date: 2009-05-04 00:00:00
Title: Juhatuse otsus, 4. mai 2009 , Euroopa Parlamendi eeskirja kohta, mis puudutab parlamendiliikmete keele- ja arvutikursusi

29.8.2009   
            
            
               ET
            
            
               Euroopa Liidu Teataja
            
            
               C 204/5
            
         
      JUHATUSE OTSUS,
   4. mai 2009,
   Euroopa Parlamendi eeskirja kohta, mis puudutab parlamendiliikmete keele- ja arvutikursusi
   2009/C 204/03
   EUROOPA PARLAMENDI JUHATUS,
   võttes arvesse Euroopa Parlamendi liikmete põhimäärust, (1) eriti selle artikleid 20 ja 22,
   võttes arvesse Euroopa Parlamendi liikmete põhimääruse rakendusmeetmeid (edaspidi „rakendusmeetmed”), (2) eriti artikleid 44 ja 74,
   võttes arvesse Euroopa Parlamendi kodukorra artiklit 8 ja artikli 22 lõiget 2,
   arvestades, et Euroopa Parlamendi liikmete kulude hüvitamise ja toetuste maksmise eeskirja (3) sätted, eriti selle artikkel 22 ja sellele järgnevad artiklid, mis käsitlevad parlamendiliikmete keele- ja arvutikursusi, aeguvad Euroopa Parlamendi liikmete põhimääruse jõustumise päeval ja seetõttu tuleks selles valdkonnas vastu võtta uus eeskiri,
   OTSUSTAB:
   1.   JAGU
   
      ÜLDSÄTTED
   
   Artikkel 1
   Põhimõtted ja määratlused
   1.   Rakendusmeetmete artikli 44 lõike 1 kohaselt võivad parlamendiliikmed osaleda Euroopa Parlamendi või volitatud organi korraldatud keele- ja arvutikursustel käesolevas eeskirjas ettenähtud tingimustel. Parlamendiliikmetel on õigus keele- ja arvutikursuste kulude hüvitamisele alltoodud piirides ja tingimustel.
   2.   Volitatud organ on kool, instituut või füüsilisest isikust ettevõtjana tegutsev õpetaja või koolitaja, kellel on tema suhtes kohaldatavates siseriiklikes õigusaktides nõutav kvalifikatsioon parlamendiliikme valitud tüüpi keele- või arvutikursuste korraldamiseks.
   Artikkel 2
   Koolituskulude hüvitamine
   1.   Koolituskulud, sealhulgas vajaduse korral registreerimiskulud, hüvitatakse kuni 5 000 EUR ulatuses keelekursuste ja kuni 1 500 EUR ulatuses arvutikursuste eest aastas. Mõlemad hüvitatavad summad võivad sisaldada kuni 500 EUR ulatuses kaugõppe ja iseseisva õppimise materjalide kulusid.
   2.   Valimisaastal või juhul, kui parlamendiliikme volitused lõppevad eelarveaasta jooksul, jagatakse summade piirmäär põhimõttel pro rata temporis ametist lahkuva ja ametisse asuva parlamendiliikme vahel. Liigselt makstud summad tuleb tagasi maksta või tagasi nõuda.
   Artikkel 3
   Hüvitamise kord
   Koolituskulud, välja arvatud õpetaja sõidukulud ja vahenduskulud, hüvitatakse parlamendiliikme kirjaliku taotluse alusel, millele tuleb lisada järgmised tõendavad dokumendid:
   
               1.
            
            
               nõuetekohaselt koostatud ja täielikult tasutud koolituskulude arve, millel on kirjas:
               
                           a)
                        
                        
                           parlamendiliikme nimi;
                        
                     
                           b)
                        
                        
                           volitatud organi nimi, aadress ja õiguslik seisund;
                        
                     
                           c)
                        
                        
                           kursuse maksumus, kus on eraldi välja toodud koolituskulud ja kõik muud kulud;
                        
                     
                           d)
                        
                        
                           käibemaksukohustuslase number või juhul, kui organ on käibemaksukohustuslaseks registreerimise nõudest või käibemaksu maksmisest vabastatud, vabastuse põhjus ja
                        
                     
                           e)
                        
                        
                           kui kohaldatavad õigusaktid seda ette näevad, volitatud organi äriregistri number või samaväärne number;
                        
                     
         
               2.
            
            
               volitatud organi välja antud ja nõuetekohaselt kinnitatud osalemistõend, millel on märgitud parlamendiliikme nimi, osaletud tundide arv ning nende toimumise kuupäevad ja kellaajad;
            
         
               3.
            
            
               tõend selle kohta, et organ on artikli 1 lõike 2 kohaselt volitatud kursuseid korraldama.
            
         2.   JAGU
   
      KEELEKURSUSED
   
   Artikkel 4
   Euroopa Parlamendi korraldatavad keelekursused
   Parlamendiliige võib osaleda Euroopa Parlamendi ruumides Brüsselis ja Strasbourgis 40 euro suuruse tunnitasu eest ning artiklis 2 osutatud piirmäära ulatuses ühel või mitmel keelekursusel, mis toimuvad Euroopa Parlamendi palgatud õpetajatega vastavalt tema töökavale, et õppida viit kõige kasutatavamat töökeelt (inglise, prantsuse, saksa, itaalia ja hispaania keel).
   Artikkel 5
   Muude ametlike keelte kursused
   1.   Parlamendiliige võib õppida parlamendi kodukorra artiklis 138 osutatud ametlikke keeli, milles on koostatud asutamislepingute autentsed versioonid, ning ametlikult Euroopa Liidu kandidaatriikideks tunnistatud riikide ametlikke keeli.
   2.   Selliste kursuste puhul hüvitatakse parlamendiliikmele koolituskulud artiklis 2 sätestatud summa piires ja artiklis 3 sätestatud korra kohaselt.
   3.   Parlamendiliikmele, kes osaleb kursustel koolis või instituudis, võidakse lisaks artiklis 2 sätestatud summale hüvitada ka sõidu- ja elamiskulud tingimusel, et
   
               a)
            
            
               kool või instituut asub Euroopa territooriumil (välja arvatud Euroopa Parlamendi tavapärased töökohad ja geograafiliselt väljaspool Euroopa mandrit asuvad piirkonnad) ja
            
         
               b)
            
            
               kursused toimusid Euroopa Liidu liikmesriigis, mis ei ole tema valimisriik, või ametlikult Euroopa Liidu kandidaatriigiks tunnistatud riigis ja
            
         
               c)
            
            
               õpitav keel on selle liikmesriigi või kandidaatriigi ametlik keel ning
            
         
               d)
            
            
               kursused sisaldavad vähemalt 20 koolitustundi ühe taseme kohta ning kestavad vähemalt neli 60 minuti pikkust tundi päevas või viis 45–50 minuti pikkust tundi päevas; kursused peavad toimuma järjestikustel päevadel, mille vahele võib jääda maksimaalselt kaks riigipüha (nädalavahetused välja arvatud), mil koolitusasutus on suletud.
            
         4.   Sõidukulud hüvitatakse rakendusmeetmete artiklite 13 ja 15 ning vajalike muudatustega artikli 17 alusel maksimaalselt kahe edasi-tagasi sõidu puhul aastas. Kursuste toimumiskohta saabumiseks või sealt lahkumiseks toimunud taksosõitude puhul hüvitatakse kuni 40 km sõidu maksumus läbitud vahemaad tõendavate dokumentide esitamisel.
   5.   Elamiskulud hüvitatakse rakendusmeetmete artikli 24 lõikes 2 sätestatud päevaraha poole põhimäära alusel, kui parlamendiliige tõendab, et ta on pidanud majutuse eest tasuma. Parlamendiliige peab selleks esitama nõuetekohaselt makstud majutusarve.
   6.   Valimisaastal jagatakse edasi-tagasi sõitude ja hüvitatavate päevade arv põhimõttel pro rata temporis ametist lahkuva ja ametisse asuva parlamendiliikme vahel.
   7.   Sõidu- ja elamiskulusid tõendavad dokumendid tuleb esitada koos dokumentidega koolituskulude kohta.
   Artikkel 6
   Muude keelte kursused
   Parlamendiliige võib osaleda ka selliste keelte kursustel, mida ei ole nimetatud artikli 5 lõikes 1, kui see on otseselt seotud tema ametliku tegevusega parlamendis ja täiendkoolituse eest vastutav kvestor on selleks eelnevalt andnud nõusoleku. Selliste kursuste puhul hüvitatakse parlamendiliikmele ainult koolituskulud artiklis 2 sätestatud summa piires ja artiklis 3 sätestatud korra kohaselt.
   3.   JAGU
   
      ARVUTIKURSUSED
   
   Artikkel 7
   Euroopa Parlamendi korraldatavad kursused
   Parlamendiliige võib osaleda arvutikursustel, mida Euroopa Parlament korraldab parlamendiliikmete kasutusse antavate arvutiprogrammide õpetamiseks.
   Nende kursuste eest parlamendiliikmele hüvitist ei maksta.
   Artikkel 8
   Muud arvutikursused
   Parlamendiliige võib osaleda institutsioonivälistel arvutikursustel, et õppida parlamendiliikme tööks vajalike arvutiprogrammide kasutamist.
   Selliste kursuste puhul hüvitatakse parlamendiliikmele ainult koolituskulud artiklis 2 sätestatud summa piires ja artiklis 3 sätestatud korra kohaselt, kui parlamendiliige esitab üksikasjaliku dokumendi läbitud kursuste programmi kohta.
   4.   JAGU
   
      KAUGÕPE JA ISEÕPPIMINE
   
   Artikkel 9
   Määratlus
   Parlamendiliige võib osaleda kaugõppe vormis keele- või arvutikursustel, kaasa arvatud online-kursustel, või soetada iseseisva keele- või arvutiõppe materjale.
   Artikkel 10
   Hüvitamise kord
   1.   Selliste õppeviiside puhul hüvitatakse parlamendiliikmele artiklis 2 sätestatud summade piires kaugõppe ja/või iseseisva õppimise materjalide kulud, välja arvatud internetiühenduse ja interneti kasutamise kulud.
   2.   Hüvitamine toimub artiklis 3 sätestatud korra kohaselt ja järgmiste dokumentide esitamisel:
   
               a)
            
            
               valitud kaugõppeprogrammi puudutavad üksikasjalikud dokumendid või soetatud iseseisva õppimise materjalide kirjeldus
            
         
               b)
            
            
               ning kaugõppekursuste ja/või online-kursuste puhul volitatud organi välja antud ja nõuetekohaselt kinnitatud osalemistõend, millel on märgitud parlamendiliikme nimi, osaletud tundide arv ning nende toimumise kuupäevad ja kellaajad.
            
         5.   JAGU
   
      LÕPPSÄTE
   
   Artikkel 11
   Jõustumine
   Käesolev eeskiri jõustub pärast Euroopa Liidu Teatajas avaldamist samal päeval kui Euroopa Parlamendi liikmete põhimäärus.
   
      (1)  Euroopa Parlamendi 28. septembri 2005. aasta otsus 2005/684/EÜ, Euratom, millega võetakse vastu Euroopa Parlamendi liikmete põhimäärus (ELT L 262, 7.10.2005, lk 1).
   
      (2)  EP juhatuses heaks kiidetud 19. mai 2008 ja 9. juuni 2008 (PE 388.087/BUR/GT/REV 13).
   
      (3)  Dok. PE 113/166/BUR/rév. XXV/01-2209.